KOMMISSIONENS BESLUTNING

af 16. december 1999

om EF-tilskud til dækning af Italiens udgifter til bekæmpelse af skadegørere på planter eller planteprodukter

(meddelt under nummer K(1999) 4517)

(Kun den italienske udgave er autentisk)

(2000/35/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 1999/53/EF(2), særlig artikel 19, litra c), og

ud fra følgende betragtninger:

(1) I henhold direktiv 77/93/EØF kan der ydes EF-tilskud til medlemsstaterne til dækning af direkte udgifter til nødvendige foranstaltninger, som er truffet eller planlægges truffet for at bekæmpe skadegørere, der er indslæbt fra tredjelande eller fra andre områder i EF, og i sidste ende udrydde dem eller, hvis det ikke er muligt, holde dem under kontrol;

(2) Italien har ansøgt om et sådant EF-tilskud og sendt et handlingsprogram for at udrydde Ralstonia solanacearum (Smith) Yabuuchi et al., det agens, der forårsager kartoffelbrunbakteriose, indslæbt til Italien i 1995. I dette program redegøres der for mål, foranstaltninger, deres varighed og udgifterne hertil, så EF kan bidrage til at finansiere det;

(3) EF-tilskuddet kan dække op til 50 % af de refusionsberettigede udgifter;

(4) de udgifter, som Italien har afholdt i 1995 og 1996, som blev taget i betragtning i denne beslutning, har direkte med plantesundhedskontrol, prøveudtagning og analyser af kartofler at gøre;

(5) på grundlag af de tekniske oplysninger fra Italien har Den Stående Komité for Plantesundhed kunnet foretage en præcis og udtømmende analyse af situationen;

(6) tilskuddet i artikel 2 er ikke til hinder for et eventuelt tilskud til yderligere udgifter, anført i ansøgningen fra Italien, men ikke taget i betragtning i denne beslutning, eller til yderligere foranstaltninger, der er taget eller vil blive taget, og som er nødvendige for at (realisere målsætningen om at) udrydde eller få de pågældende skadegørere under kontrol; et sådant bidrag ville være genstand for en efterfølgende beslutning;

(7) denne beslutning foregriber ikke resultatet af Kommissionens undersøgelse i henhold til artikel 19d i direktiv 77/93/EØF af, hvorvidt indslæbningen af den pågældende skadegører skyldes utilstrækkelige undersøgelser eller kontrol, og konsekvenserne af Kommissionens undersøgelse;

(8) de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Det godkendes, at der tildeles et EF-tilskud til dækning af Italiens direkte udgifter til nødvendige foranstaltninger som defineret i artikel 19c, stk. 2, i direktiv 77/93/EØF til bekæmpelse af Ralstonia solanacearum.

Artikel 2

EF-tilskuddet kan højst være på 18365 EUR.

Tilskuddet fordeles således:

- 9585 EUR til foranstaltninger til bekæmpelse af Ralstonia solanacearum i Veneto

- 8780 EUR til foranstaltninger til bekæmpelse af Ralstonia solanacearum i Emilia-Romagna.

Artikel 3

1. Med forbehold af Kommissionens undersøgelser i henhold til artikel 19d, stk. 1 i direktiv 77/93/EØF udbetales EF-tilskuddet først, når Kommissionen har fået bevis for de foranstaltninger, der er truffet, i form af dokumentation vedrørende forekomsten og udryddelsen af Ralstonia solanacearum.

2. Den i stk. 1 nævnte dokumentation omfatter følgende:

a) en udryddelsesrapport for hver bedrift, hvor der er destrueret planter eller planteprodukter. Rapporten skal indeholde oplysning om:

- bedriftens beliggenhed og adresse

- datoen for, hvornår der opstod mistanke om forekomsten af Ralstonia solanacearum, og datoen for, hvornår forekomsten blev bekræftet

- mængden af destruerede planter og planteprodukter

- destruktions- og desinfektionsmetoden

- antallet af prøver, der er udtaget til undersøgelse og kontrol for forekomsten af Ralstonia solanacearum

- kontrolmetoden

- resultaterne af undersøgelser og/eller kontrol

- formodet årsag til forekomsten i Italien

b) en kontrolrapport om forekomsten af Ralstonia solanacearum og om omfanget af kontamineringen med Ralstonia solanacearum, herunder nærmere oplysninger om, hvilken kontrol der er foretaget heraf

c) en regnskabsrapport med en liste over modtagere og deres adresser samt det beløb, de har fået udbetalt (eksklusive moms og afgifter).

Artikel 4

Denne beslutning er rettet til Den Italienske Republik.

Udfærdiget i Bruxelles, den 16. december 1999.

På Kommissionens vegne

David BYRNE

Medlem af Kommissionen

(1) EFT L 26 af 31.1.1977, s. 20.

(2) EFT L 142 af 5.6.1999, s. 29.